বাঘ নয়, ভারতের জাতীয় পশু হোক গরু। গরু নিয়ে চলতে থাকা বিতর্কের মধ্যেই কেন্দ্রীয় সরকারকে এমনই পরামর্শ দিল রাজস্থান হাইকোর্ট। জয়পুরের কাছে একটি গোশালা সংক্রান্ত পুরনো মামলার রায় দিতে গিয়ে এই মন্তব্য করেছে রাজস্থান হাইকোর্ট। 
শুধু তাই নয়, গরু জবাই করলে তার শাস্তি তিন বছর থেকে বাড়িয়ে যাবজ্জীবন কারাবাস করার পরামর্শও দিয়েছে রাজস্থান হাইকোর্ট। রাজস্থান হাইকোর্টের বিচারপতি মহেশচন্দ্র শর্মা এই রায় দিয়েছেন। 
জবাইয়ের জন্য গরু-সহ গবাদি পশু কেনাবেচার উপরে নিষেধাজ্ঞা চাপিয়ে কেন্দ্রের জারি করা বিজ্ঞপ্তি নিয়ে দেশজুড়ে বিতর্ক চলছে। তারই মাঝে এমন তাৎপর্য্যপূর্ণ রায় দিল রাজস্থান হাইকোর্ট। ইতিমধ্যেই কেন্দ্রের এই বিজ্ঞপ্তির তীব্র বিরোধিতা করেছে পশ্চিমবঙ্গ, কেরলের মতো রাজ্যগুলি। মঙ্গলবারই এই বিজ্ঞপ্তির উপর স্থগিতাদেশ জারি করেছে।

গ্রাফিক্স- অভিজিৎ বিশ্বাস
যে গোশালা নিয়ে মামলার পরিপ্রেক্ষিতে এই রায় দিয়েছে আদালত, সেখানে গত বছর ১ জানুয়ারি থেকে ৩১ জুলাইয়ের মধ্যে প্রায় আট হাজার গরুর মৃত্যু হয়। গরুদের ঠিকমতো যত্ন নেওয়া হচ্ছে না, এই অভিযোগে মামলা দায়ের হয় আদালতে। সেই মামলার পরিপ্রেক্ষিতেই এ দিন রায় দেয় আদালত। 
বিচারপতি শর্মা রাজ্যের মুখ্যসচিব এবং অ্যাডভোকেট জেনারেলকে গো সংরক্ষণের ক্ষেত্রে ‘অভিভাবক’-এর দায়িত্ব দিয়েছেন। শুধু তাই নয়, রায় দিতে গিয়ে বিচারপতি আরও বলেন, ভারত বরাবরই কৃষিপ্রধান দেশ। ফলে গবাদি পশুর সুরক্ষা এবং সংরক্ষণের বিষয়টি অত্যন্ত গুরুত্বপূর্ণ।